次韻仲弟獨遊惠山古風
作者：李綱
朝代：宋

paragraphs: 我家九峰下，跬步臨勝境。
循除環珮聲，滿庭松桂影。
宦遊阻幽尋，每若龜引頸。
十年旅京華，萬里走閩嶺。
歸懷寄清夢，投檄期子請。
向來兵火作，此地偶無警。
餘生集百憂，負郭耕二頃。
新交浸已疏，舊學謀復整。
功名一灰灺，毁譽兩鼃黽。
抱拙與世違，退縮甘遠屏。
杜關絕外遊，但欲俗緣省。
兹山乃故人，雅契相與永。
登臨富泉石，採掇足芹荇。
下瓢酌甘芳，日汲謝瓶綆。
胡爲久不到，有愧稚川井。
仲弟絕俗姿，好勇先我騁。
新詩紀清賞，得句頗彪炳。
艱難見鴒原，歲月侵晚景。
相期老丘壑，不復歎土梗。
梁谿寒可漁，蓑笠同舴艋。
寧如六一翁，終日思汝潁。
方兹築吾廬，跧伏念前眚。
面山開小閣，制度閴深靚。
山氣日夕佳，爽致當共領。
夜久霜露寒，星月光冏冏。
冷然欲御風，豈憚廣寒冷。
鄰鐘韻更幽，皓鶴唳方儆。
深炷一爐煙，宴坐得三省。